རླབས་ཆེན་གྱི་སློབ་དཔོན་སི་ཏཱ་ལིན་གྱིས་མི་རིགས་གནད་དོན་ཐད་ལ་འདི་འདྲའི་གསུང་བཤད་གལ་ཆེན་ཞིག་གནང་ཡོད་དེ་མི་རིགས་ཤིག་ལོ་རྒྱུས་ཐོག་ཡུན་རིང་གནས་དགོས་ན།དེའི་སྐད་ཡིག་བེད་སྤྱོད་དང་གོང་འཕེལ་གཏོང་དགོས།གལ་ཏེ་དེ་ལས་ལྡོག་སྟེ་མི་རིགས་ཤིག་རྩ་མེད་དུ་གཏོང་དགོས་ན།སྔོན་ལ་མི་རིགས་དེའི་སྐད་ཡིག་བེད་སྤྱོད་མེད་པར་བཟོས་ན་མི་རིགས་དེ་རང་བཞིན་གྱིས་མེད་པར་འགྱུར་སྲིད་ཅེས་གསུངས་ཡོད།དེ་ནི་གསུངས་པ་ཙམ་མ་ཡིན་པར་མིག་མཐོང་གཟུགས་གྲུབ་དང་དོན་དངོས་ཐོག་གིས་ཀྱང་བདེན་པ་ཞིག་ཡིན་པ་སུས་ཀྱང་བཤད་ཐུབ་ཀྱི་རེད།དཔེར་ན།དེང་གི་མན་ཇུའི་མི་རིགས་ལྟ་བུར་མཚོན་ན་མིང་ཙམ་ལས་དོན་དངོས་ཀྱི་མི་རིགས་རང་གི་ཁྱད་ཆོས་ཅི་ཡང་མེད།དེ་ནི་རང་ཉིད་ཀྱིས་ངོས་ནས་མ་འཁྱོངས་པ་ཡིན་ལ།རང་གི་སྐད་ཡིག་བེད་སྤྱོད་དང་གོང་འཕེལ་བྱེད་མ་ཐུབ་པ་ལས་གཞན་གྱིས་བཙན་པོར་བསྒྱུར་བ་ཞིག་གཏན་ནས་མིན།དེ་ལྟ་བུའི་མི་རིགས་རང་གི་སྐད་ཡིག་བཀོལ་སྤྱོད་མ་ཐུབ་པར་མི་རིགས་གཞན་གྱི་ངོ་བོར་འགྱུར་བ་ཡང་འཛམ་གླིང་སྟེང་དུ་དཔེ་ཧ་ཅང་མང་པོ་ཡོད།མི་རིགས་རིག་གཞུང་དང་མི་རིགས་སྲིད་ཇུས་ལས་མི་རིགས་ཤིག་གིས་མི་རིགས་གཞན་ཞིག་གི་ཁྱད་ཆོས་རྣམས་བསྡུ་ལེན་བྱས་མཐར།རང་མི་རིགས་ཀྱི་ཁྱད་ཆོས་རྣམས་ཤོར་ཏེ་མི་རིགས་གཞན་གྱི་ངོ་བོར་འགྱུར་བ་ལ་མཉམ་འགྱུར་ཟེར།འོ་ན་རང་རེའི་གངས་ཅན་མི་རིགས་ལ་ཕྱི་འདང་ཞིག་རྒྱོབས་དང་།མི་རིགས་མཉམ་འགྱུར་འབྱུང་གི་ཡོད་དམ་མེད།རང་རེའི་མི་རིགས་འདི་རྩ་མེད་དུ་འགྲོ་གི་ཡོད་དམ་མེད།རླབས་ཆེན་སློབ་དཔོན་མའོ་ཀྲུའུ་ཞིས་སློབ་སྟོན་གནང་དོན་ཡིག་རིགས་གཅིག་ལ་རྒྱབ་བརྟེན་དགོས་པའི་འདོད་ཚུལ་དེ་ནི་མི་རིགས་གནད་དོན་ཐད་ནས་བཤད་ན།མི་རིགས་ཆེན་པོའི་རིང་ལུགས་ཀྱི་བསམ་བློ་ཁོ་ན་ཡིན་པས་ང་ཚོ་གྲངས་ཉུང་མི་རིགས་ཀྱི་དཔལ་འབྱོར་དང་ཚན་རིག་རིག་གནས་བཅས་གོང་དུ་སྤེལ་བར་གནོད་པའི་བགེགས་ཆེན་པོ་ཞིག་རེད་ཅེས་གསུངས་པ་ལྟར་དེང་སང་བྱིས་པ་རྣམས་སློབ་གྲྭར་སོང་ན་ལོ་རིམ་དང་པོའི་སྐབས་ནས་བཟུང་རྒྱ་བོད་ཡིག་རིགས་གཉིས་སློབ་བཞིན་ཡོད་པས་བྱིས་པ་ལོ་བདུན་ཅན་ཞིག་ལ་ཡིག་རིགས་གཉིས་སློབ་ཏུ་བཅུག་ན་དཀའ་ངལ་ཡོད་མེད་དམ།སློབ་ཐུབ་བམ་མི་ཐུབ།དེ་ལྟར་སློབ་ཆུང་ནས་སློབ་འབྲིང་དང་དམའ་རིམ་མཐོ་འབྲིང་།འབྲིང་རིམ་སློབ་གྲྭ་དང་སློབ་གྲྭ་ཆེན་མོ་སོགས་སུའང་སྐད་ཡིག་གཉིས་འདྲ་མཉམ་གྱིས་སློབ་བཞིན་ཡོད།དེ་ལྟར་བྱས་ན་བོད་རང་གི་སྐད་ཡིག་བཀོལ་སྤྱོད་བྱེད་པར་གནོད་པ་ཆེན་པོ་བྱས་པར་མ་ཟད་བོད་ཀྱི་སློབ་གསོ་དང་།ཆབ་སྲིད།དཔལ་འབྱོར།རིག་གནས་གོང་འཕེལ་བཅས་ཀྱི་ཐད་ལ་གནོད་པའི་བགེགས་ཆེན་པོ་བྱས་ཡོད་པ་གོང་དུ་སློབ་སྟོན་གནང་བ་དེ་བཞིན་ནོ།ཁྱབ་ཆེ་བའི་སྒོ་ནས་དཔེ་ཞིག་བཞག་ན།མི་མང་པོ་ཞིག་གིས་འབྲས་རྒྱ་མ་བརྒྱ་རེ་ཁུར་ཏེ་རི་རྩེར་བསྙེགས་དགོས་ན།ང་ཚོས་འབྲས་རྒྱ་མ་ཉིས་བརྒྱ་ཁུར་དགོས་པ་རེད།དེ་ལྟར་ཤེད་ཇི་འདྲ་ཆེ་རུང་།སྟོབས་ཤུགས་ཇི་འདྲ་ཕུད་ཀྱང་གཞན་རྣམས་ཀྱི་རྗེས་བསྙེག་མི་ཐུབ་པ་བཞིན།ང་ཚོས་མི་རིགས་འདི་ལ་འཕེལ་རྒྱས་ཀྱི་རེ་བ་ནམ་ཡང་ཡོད་མི་སྲིད།ཁྱད་པར་དུ་ཉེན་ཚབས་ཆེ་བ་ཞིག་ལ་བོད་ཀྱི་རོང་ཆེན་བཞིའི་ཡ་གྱལ་རྒྱལ་མོ་ཚ་བ་རོང་སྟེ་རྔ་བ་ཁུལ་ཁོངས་གཏོགས་ཀྱི་འབར་ཁམས།ཆུ་ཆེན།བཙན་ལྷ།ཁྲོ་ཆུ།ལིས་རྫོང་སོགས་ཀྱི་ཞིང་དང་གྲོང་བརྡལ་ལ་སློབ་ཆུང་མཐའ་ཡས་པ་ཞིག་ཡོད་ཀྱང་བོད་ཀྱི་སྐད་ཡིག་ཁྲིད་པའི་སློབ་ཆུང་གཅིག་ཀྱང་མེད་པ་མ་ཟད་ཞིང་གྲོང་གི་ཡིག་རྨོངས་སེལ་བའི་ཚེ་ན་རྒྱ་ཡིག་གི་ཡིག་རྨོངས་སེལ་བཞིན་ཡོད།འདི་ལྟར་བྱས་ན་རང་རེའི་མི་རིགས་འདི་རྩ་མེད་འགྲོ་བར་ཉེན་ཁ་ཡོད་དམ་མེད།འདི་ནི་ང་ཚོས་བསམ་བློ་གཏོང་དགོས་པའི་བྱ་བ་གལ་ཆེན་ཞིག་ཡིན་ནམ་བཏང་སྙོམས་དུ་བཞག་ཆོག་པའི་བྱ་བ་ཞིག་ཡིན།དེང་སྐབས་ང་ཚོས་མི་རིགས་མཐུན་སྒྲིལ་དང་རྒྱལ་ཁབ་གཅིག་གྱུར་ཡོང་བར་མི་རིགས་སུ་ཞིག་ཡིན་ཡང་འབད་བརྩོན་བྱེད་པ་དང་།ཚན་རིག་ལག་རྩལ་གོང་འཕེལ་དུ་འགྲོ་བར་འགྲན་བསྡུར་བྱེད་དགོས་པ་ལས་མི་རིགས་མང་པོ་ཕན་ཚུན་ལ་བསྲེས་པ་དང་ཕན་ཚུན་གྱི་སྐད་ཡིག་ལ་རྙོག་སླད་གཏོང་འདོད་པ་ཡིན་མི་སྲིད་དེ།དེ་ལྟར་ཡིན་ཟེར་ན་རྒྱལ་ཁབ་ཀྱི་གཅིག་གྱུར་དང་མི་རིགས་ཀྱི་མཐུན་སྒྲིལ།འདྲ་མཉམ་སོགས་གཏན་ནས་ཡོང་ཚུལ་མེད་པ་མིག་ཅན་གྱིས་གཟུགས་ཅན་ལ་བལྟས་པ་རེད།དེ་བས་མར་ཁེ་སིས་བཀའ་གསུངས་གསེར་སྦྱང་བཙོ་མ་ལྟ་བུ་དེ་གཙིགས་སུ་བཟུང་ནས་རྒྱལ་ཁབ་ཀྱི་གཅིག་གྱུར་དང་མི་རིགས་ཀྱི་མཐུན་སྒྲིལ་ཡོང་ཆེད་རང་གི་མི་རིགས་རང་གིས་སྐྱོང་རྒྱུ་དང་།རང་གི་སྐད་ཡིག་རང་གིས་བེད་སྤྱོད་གཏོང་རྒྱུ་ནི་འཇིག་རྟེན་གྱི་གནས་ལུགས་དང་དངོས་པོའི་གཤིས་ལུགས་ཤིག་ཏུ་གྲུབ་སྟེ།མི་རིགས་རེ་རེ་ལ་རང་ཉིད་དང་མཐུན་པའི་སྐད་ཡིགཡུལ་སྲོལ་གོམས་གཤིས།ཆོས་ལུགས་དང་མིའི་སྐྱེ་ལུགས།ས་ཆའི་ཆགས་ལུགས།ཐུན་མོང་གི་བསམ་པའི་འདུ་ཤེས་སོགས་གཞན་དང་མི་འདྲ་བའི་ཁྱད་ཆོས་རེ་རེ་གདོད་མ་ནས་རང་གཤིས་སུ་གྲུབ་ཡོད་པས་མི་རེ་གཉིས་ཀྱིས་བོད་ཡིག་དང་བོད་སྐད་ཅུང་ཙམ་རེ་ཤེས་པ་ཙམ་ལས་མི་རིགས་རང་གི་ཁེ་ཕན་ལྟར་བཀོལ་སྤྱོད་དང་བསྒྱུར་བཅོས་བྱེད་ཐུབ་པ་ལས་སླ་བོ་ཞིག་གཏན་ནས་མིན།རྐྱེན་དེ་ཡིས་བོད་མི་རིགས་ཀྱི་སྲིད་འབྱོར་རིག་གསུམ་ལ་འཕེལ་རྒྱས་ཤིག་ཡོད་དགོས་ཕྱིན།བོད་རང་གི་སྐད་ཡིག་རང་གིས་བཀོལ་སྤྱོད་བྱེད་དགོས་པ་ལས་སྔོན་ཐོན་མི་རིགས་ལ་ཁ་གདངས་ནས་འདུག་རན་མིན།དེ་ལྟར་མི་འདོད་པར་ད་དུང་འཕྲོ་མཐུད་དེ་མི་རིགས་གཞན་གྱི་སྐད་ཡིག་མ་གཏོགས།རང་མི་རིགས་ཀྱི་སྐད་ཡིག་ལ་མཐོང་ཆུང་དང་རྗེས་ལུས་ཡིན་སྙམ་པ་དང་།ཚན་རིག་གི་རང་བཞིན་ཡང་མི་ལྡན་ལ་དོན་གོ་མི་ཆོད་ཅེས་བསྡད་ན།སློབ་དཔོན་སི་ཏཱ་ལིན་གྱིས་ལུང་བསྟན་ལྟར་རང་རེའི་མི་རིགས་འདི་རང་བཞིན་གྱིས་རྩ་མེད་དུ་འགྲོ་བར་བློ་བདེ་བག་ཕེབས་མཛད་ནས་བཞུགས་པར་བྱ།